Δίδυμο Πογέτ-Ίλια Ίβιτς θέλει στην ΑΕΚ ο Δημήτρης Μελισσανίδης και ήδη γίνονται προσπάθειες ώστε να κλείσει η συμφωνία. Υπάρχουν επαφές τόσο με τον Σέρβο όσο και με τον Γκουστάβο Πογέτ ώστε να αναλάβουν τη θέση του τεχνικού διευθυντή και του προπονητή αντίστοιχα. Ο Δημήτρης Μελισσανίδης τους θεωρεί ιδανικό ζευγάρι για να ανασυντάξουν την ομάδα και να την επαναφέρουν σε κανονική λειτουργία.

Αξίζει να αναφέρουμε ότι ο Ίλια Ίβιτς έχει ήδη παίξει ρόλο στη νέα προσέγγιση της Ένωσης με τον Πογέτ καθώς ως μάνατζερ έχει συνεργαστεί μαζί του τα προηγούμενα χρόνια. Επιπλέον έχουν άριστη προσωπική σχέση και μάλιστα πριν από λίγο καιρό έκαναν μαζί ολιγοήμερες διακοπές στη Μύκονο. Μάλιστα όταν ο Πογέτ είχε τη συνάντηση με τον Δημήτρη Μελισσανίδη είχε έρθει στην Ελλάδα για να βρεθεί με τον Ίλια Ίβιτς.

Ο διοικητικός ηγέτης της ΑΕΚ πιστεύει ότι αμφότεροι ταιριάζουν στην ποδοσφαιρική φιλοσοφία της ομάδας και η συνεργασία τους θα αποφέρει εξαιρετικά αποτελέσματα. Το μείγμα γνώσων και (κυρίως) προσωπικότητας είναι κάτι που έλειπε από τα Σπάτα και θα φέρει νέο αέρα στο κλαμπ

Οι επαφές προχωρούν λοιπόν και δεν είναι απίθανο να προηγηθεί η συμφωνία με τον Ίλια Ίβιτς ο οποίος ως τεχνικός διευθυντής θα τρέξει και το θέμα της πρόσληψης Πογέτ.

Από την άλλη δεν πρέπει να αποκλειστεί και το ενδεχόμενο τελικά να προσληφθεί ένας από τους δύο αν δεν βρεθεί η χρυσή τομή είτε με τον Ιλια, είτε με τον Πογέτ.